Ray of Light (שיר)

"Ray of Light" (בעברית: "קֶרֶן אוֹר") הוא שיר שהוקלט על ידי הזמרת-יוצרת האמריקאית מדונה, מתוך אלבום האולפן השביעי שלה, Ray of Light (1998) והוא הופץ כסינגל השני מתוך האלבום ב-27 באפריל 1998, בהוצאת חברות התקליטים האחים וורנר ומאבריק רקורדס. השיר נכלל גם באלבומי האוסף GHV2 (2001) ו-Celebration (2009). הוא נכתב על ידי מדונה, ויליאם אורביט, קלייב מלדון, דייב קרטיס וכריסטין ליץ' והופק על ידי מדונה ואורביט, "Ray of Light" מבוסס על "Sepheryn" מאת קרטיס מלדון והוא שיר דאנס אלקטרוני עם טכנו, טראנס, יורודאנס והשפעות דיסקו. "Ray of Light" מורכב מצליל סינת'י בשילוב קולה של מדונה וריף גיטרה חשמלית. מבחינה לירית, הוא עוסק בנושא החופש. השיר זכה לשבחים ביקורתיים. מבקרי מוזיקה רבים שיבחו את הסאונד האלקטרוני ה"ידידותי למועדונים", המילים וה"חום הרגשי". הוא הועמד לשלושה פרסי גראמי: "הקלטת השנה", "הקלטת הדאנס הטובה ביותר" ו"הקליפ הקצר הטוב ביותר", וזכה בשניים האחרונים. "Ray of Light" הופיע לראשונה במקום החמישי במצעד הבילבורד הוט 100, והפך להופעת הבכורה הגבוהה ביותר בקריירה של מדונה במצעד. הוא גם הגיע למקום הראשון במצעד שירי הדאנס קלאב. בגזרה הבין-לאומית, השיר הגיע לחמישייה הפותחת בקנדה, פינלנד והממלכה המאוחדת, והגיע בשיאו למקום הראשון ביוון, סקוטלנד וספרד. במצעד סוף השנה של בילבורד הוט 100 לשנת 1998 דורג במקום ה-75. את הווידאו קליפ הנלווה של "Ray of Light" ביים יונס אוקרלונד והוא כולל סצנות שצולמו בערים שונות ברחבי העולם, כאשר מדונה מבצעת את השיר ומאחוריה מוצגות התמונות. הקליפ זכה לשבחים ביקורתיים, זכה בפרס גראמי בקטגוריית "הקליפ הקצר הטוב ביותר", וכן זכה בחמישה פרסים בפרסי הווידאו קליפים של MTV לשנת 1998. מאוחר יותר, סטפנו סלוואטי האשים אותה בגנבת קונספט של קליפ שביים בעבר עבור ביאג'יו אנטונאצ'י בשנת 1994. השיר בוצע בארבעה מסיבובי ההופעות של מדונה, האחרון מ-"The Celebration Tour" (2023–2024). הוא הוקלט בידי מספר אמנים במרוצת השנים, והוצג בכמה פרויקטים בתרבות הפופולרית, כמו בתוכנית Glee של פוקס, כמו גם בקמפיינים פרסומיים שונים. מאז 1996, מדונה עברה מספר "חוויות משנות חיים" שכללו את לידת בתה לורדס, התעניינות במיסטיקה מזרחית ובקבלה, וכן כיכבה בתפקיד הראשי בעיבוד הקולנועי למחזמר "אוויטה" (1996). שנה לאחר מכן היא החלה לעבוד על Ray of Light, אלבום האולפן השביעי שלה. מדונה כתבה שירים עם ויליאם אורביט, פטריק לאונרד, ריק נואלס ובייביפייס. האלבום שיקף את נקודות המבט המשתנות של הזמרת על החיים. הסופרת קרול בנסון ציינה כי מדובר ב"אלבום דאנס רוחני עמוק", כאשר עיקרו התבסס על הקריירה של מדונה, המסע שלה והזהויות הרבות שלקחה על עצמה במהלך השנים. האימהות ריככה את הזמרת מבחינה רגשית, מה שבא לידי ביטוי בשירים. היא התחילה לדבר על רעיונות והשתמשה במילים שרמזו למחשבות עמוקות ואישיות, ולא במנגינות הקצביות הרגילות של רחבות הריקודים שהיא הלחינה. מדונה עבדה בעיקר עם אורביט לאחר שגיא עוזרי (אנ'), שותף במאבריק רקורדס, התקשר לאורביט והציע לו לשלוח כמה שירים לזמרת. בתגובה, שלח אורביט קלטת שמע דיגיטלית עם 13 רצועות בתוכה ו-"Ray of Light" היה בין הרצועות הללו. הוא מבוסס על הקטע "Sepheryn" (1971), של צמד מוזיקת הפולק האנגלי קרטיס מלדון (המורכב מדייב קרטיס וקלייב מלדון). ב-1996, הזמרת והפזמונאית האנגלייה כריסטין ליץ', אחייניתו של מלדון, הקליטה את הגרסה שלה לרצועה. ליץ' אמרה שתמיד אהבה את העבודה של הצמד ו-"Sepheryn" היה האהוב עליה. היא עבדה זמן מה עם אורביט והקליטה סקיצת דמו של "Sepheryn" על מנגינה שעליה עבד. ליץ' כתבה מחדש את הפזמון וגם השמיטה מספר ביטים מהסקיצה המקורית. אורביט כלל את זה בקלטת השמע מתוך מחשבה שליץ' כתבה את השיר. לאחר שמדונה שמעה את הסקיצה היא אהבה אותה, ועיבדה מחדש את המילים ליצירה הסופית, "Ray of Light". הרצועה הופצה כסינגל השני מהאלבום ב-27 באפריל 1998, בממלכה המאוחדת. בארצות הברית, הופצה לקמעונאות ב-23 ביוני 1998, יחד עם 40,000 עותקים של הקליפ הנלווה. קרטיס לא התוודע לכך שמדונה הקליטה את "Sepheryn" בתור "Ray of Light" ושמע אותו בפעם הראשונה ברדיו. הוא "לא האמין" ובהתחלה התרגז, אך היה מרוצה כשנודע לו שהוא יקבל 15% מהתמלוגים, כיוון שיש לו קרדיט בתור אחד מכותביו. מדונה לקחה 30% מהתמלוגים, עוד 15% ניתנו לאחייניתו של מלדון והשאר הוענק לחברת התקליטים של מדונה. הזמרת אמרה על השיר: ”זה לגמרי יצא משליטה. הגרסה המקורית היא הרבה יותר מ-10 דקות. זה היה מוגזם לגמרי, אבל אהבתי את זה. זה שבר לי את הלב לחתוך אותו לאורך המבוקש”. הגרסה המקורית הייתה אמורה להיכלל באלבום אוסף בשם Veronica Electronica. קרטיס אישר בריאיון ל-The Australian בינואר 2017, כי הקליט גרסת ג'אז עכשווית של "Sepheryn". "Ray of Light" הוקלט יחד עם שאר האלבום באולפן לאראבי נורת' בצפון הוליווד, קליפורניה במהלך אמצע 1997. המאסטרס שלו נוצר בידי טד ג'נסן באולפני סטרלינג בניו יורק. קלטת השמע הכילה את החלק העיקרי של השיר, קטעים ממפגשי ההקלטות הראשונים בביתה של מדונה בניו יורק, כמו גם קטעים מדה היט פקטורי, שם ביצעה לראשונה את השיר. כמו רוב האלבום, צלילי הסינת' של "Ray of Light" נוצרו באמצעות רולנד ג'ונו-106. מדונה ואורביט ניהלו מפגש הקלטות בלוס אנג'לס, ללא הצלחה. הוא יצר קשר עם פרגוס ג'ראנד שיצר מספר קטעי תופים בלונדון. אורביט ערך אותם באולפן שלו וחתך אותם באופן ידני, במקום להשתמש בתוכנת עריכה אוטומטית כמו ReCycle. בתור שיר דאנס אלקטרוני, ל-"Ray of Light" יש השפעות סגנוניות של אסיד אלקטרוניקה. לפי הביוגרפית לוסי או'בריאן שכתבה את "מדונה: כמו אייקון" (אנ'), אורביט יצר אווירה "חושנית" ברצועה, המציגה את מדונה מעמיקה את שורשי הדאנס שלה והולכת על צליל אלקטרוני יותר. או'בריאן עסקה בהמשך לכך גם במהות השיר ובסוגתו המוזיקלית, כמו גם ב-Ray of Light עצמו. על פי התווים שפורסמו ב-Musicnotes.com, השיר נקבע בזמן משותף, עם קצב מהיר–בינוני של 126 פעימות בדקה. הוא נכתב בסולם של סי במול מז'ור, כאשר השירה של מדונה בשיר משתרעת על פני שתי אוקטבות וחצי טון אחד מ-B♭3 עד B5, התו הגבוה והחד תואם למילה 'Feel' לקראת סוף השיר. ל-"Ray of Light" יש רצף בסיסי של B♭–E♭–B–E–B♭ כמהלך ההרמוני שלו. השיר מתחיל בריף גיטרה חשמלית הדומה למוזיקה של להקת הרוק האלטרנטיבי האנגלייה אואזיס. האקורדים משולבים בהרמוניה זה עם זה במשך 22 שניות. לאחר מכן מתחילה מנגינת הטכנו, המורכבת מצליל סינת'י ראשי המייצג את התו המוזיקלי הראשי. הקצב "חסר המנוחה" מלווה בריף שנוצר בהשראת מוזיקת הרוק, כאשר קולה של מדונה גבוה יותר משאר הרצועות האחרות באלבום. בזמן ההקלטה, אורביט שמר על "Ray of Light" בחצי טון גבוה מהיכולות של הזמרת, וכתוצאה מכך התווסף עומס לשירה. ”היא הייתה מתוסכלת כשהיינו באותו מפגש הקלטה, אבל אתה מביא את הזמרים האלה לקצה גבול היכולת שלהם. אתה לא יכול לזייף את זה, ואתה יכול לשמוע את זה כשהיא מפצחת את זה באלבום בסופו של דבר”, הוא נזכר. לפני הפזמון האחרון סולו סינת'י נוסף. לדברי ריקי רוקסבי, מחברת "המדריך השלם למוזיקה של מדונה", הדבר היה קשור ל-"Sepheryn". מבחינה לירית, הרצועה אופטימית, והלחן שלה נוצר בהשראה זו גם כן. לפי מדונה, המילים מייצגות מבט מיסטי על היקום ועד כמה אנחנו קטנים בהשוואה אליו. היא רצתה ללכוד תחושה של "פלא", כאילו מישהו זה עתה פקח את עיניו והסתכל על העולם בפעם הראשונה. ב-NME, מדונה הבהירה שהטקסטים מעבירים את התחושה של להיות קטנה בהשוואה ליקום העצום. השיר עוסק גם בחיים הרגילים של בן-אדם, עם אפשרות לשנות אותם. "Ray of Light" זכה לשבחים ממבקרי המוזיקה. בביקורת על האלבום בכללותו, סטיבן תומאס ארלוויין מ-AllMusic תיאר אותו כ"מעורבל". בביקורת על המקסי סינגל שהופץ על גבי תקליטור, ליאנה ג'ונאס מאותו אתר כינתה את הרצועה "שיר דאנס טוב מאוד" ו"ניסיוני מאוד אך ידידותי למאזין". בהמשך לכך, היא שיבחה את השירה של מדונה, ותיארה אותה בתור "דיווה של מועדונים" ו"אלה שמימית". "שיר הנושא מתוך האלבום נבנה מעוד ארפג'ו גיטרה יפהפה, אך לא בצורה המתאימה לשיר רייב שכזה", כתב סטיוארט מקוני בביקורת לכתב העת Q על Ray of Light והוסיף "אך הוא בעל תחושה אינטליגנטית וחריפה. באותה המידה, יכלה הלהקה האנגלייה The Chemical Brothers להקליט אותו גם כן". לארי פליק מבילבורד תיאר אותו כ"מדונה במיטבה", והגדיר אותו "שיר טעון ברוחניות ולעיתים קרובות פיוטי". הוא הזכיר במיוחד את השירה ואת ההתקדמות של מדונה כאמנית. במיוזיק ויק הבריטי זכה בתואר "סינגל השבוע", ונכתב שם, "מדונה בכושר מוזיקלי ורצועת הדאנס המבריקה, ההמנונית והבולטת [...] היא אישור נוסף לכך שהאימהות והניסיון רק תדלקו את השאיפה היצירתית והחוכמה המסחרית שלה". רוב שפילד מרולינג סטון כתב שלצד רצועות אחרות כמו "Swim" ו-"Drowned World/Substitute for Love", מדונה "נשמעת חיובית מאוד". סאל צ'ינקוומני מסלנט כתב שהשיר היה "טירוף טכנולוגי חגיגי", וציין את השירה הנרגשת של מדונה. בביקורת על אוסף הלהיטים השני של מדונה, GHV2 (2001), כתב צ'ינקוומני: כמו שום להיט אחר של מדונה בזמן האחרון, "Ray of Light" התזזיתי מצא את הזמרת בטירוף טכנולוגי חגיגי. בין אם זו הייתה התגלות מהסוג הרוחני או הקולי, התרוממות הרוח שלה הייתה בלתי ניתנת לטעייה. ההפקה של אורביט והשימוש בסינת'ים אנלוגיים וצלילי גיטרה חשמלית השלימו בצורה מדויקת את הגמישות של מיתרי הקול החדשים של מדונה. מאז "Deeper and Deeper" היא לא הגיעה לגבהים כה מסחררים. — סאל צ'ינקוומני, בביקורת לסלנט מבקר מ-Sputnikmusic הגדיר את הרצועה כהאזנה מומלצת מ-Ray of Light. או'בריאן טענה שהרצועה היא "מזמור אקסטטי שמיימי". סטיבן תומפסון מ-The A.V. Club העיר כי "שיר הנושא חייב להיות ראוי". ג'יי די קונסידין מבולטימור סאן ציין כי "הכוח החדש של מדונה ניכר במיוחד בשירים כאלה ['Ray of Light'], שמוצאים אותה דואה בבטחה ואז לוחשת. השיר הוא מעין חלום". דייוויד בראון, שסקר את Ray of Light עבור אנטרטיינמנט ויקלי, ראה את השיר "כדור טכנו-גליטר דמוי סירנה". סטיבן סירס מאיידולטור הסביר שהקולות של מדונה לאורך האלבום היו "גיים צ'יינג'ר", כולל בשיר, כשהיא חיזקה את קולה בזמן העבודה על סרטה 'אוויטה'". הוא סיים את הביקורת שלו באמירה "אכן, אין צורך במקהלה כדי להרים את 'Ray of Light' לגן עדן הדיסקו. מדונה מספקת את השיאים בעצמה ברגעים מושלמים: הדרך המורחבת והספירלית שבה היא מייללת 'yea-ea-ears' ב-3:27 או איך הקול שלה מסתובב מכלל שליטה ב-4:14, בהתאמה לעבודת הגיטרה המטורפת של אורביט". בדירוג הסינגלים של מדונה לכבוד יום הולדתה ה-60, ג'וד רוג'רס מטעם הגרדיאן כינתה אותו אחד מ"סינגלי הפופ האלקטרוניים המשמחים ביותר" שלה. בביקורת רטרוספקטיבית שפורסמה לכבוד 20 שנים מיציאת האלבום, נכתב במעריב כי: "מדובר באחד משיריה האייקוניים של מדונה ומככב כמעט בכל סיבובי ההופעות שלה". בארצות הברית, "Ray of Light" הופיע לראשונה במקום החמישי במצעד הבילבורד הוט 100, ב-11 ביולי 1998 עם 72,000 עותקים שנמכרו ממנו בסך הכול. הוא היה הסינגל עם הבכורה הגבוהה ביותר בקריירה שלה, שעבר את הופעת הבכורה הטובה ביותר הקודמות עם "You'll See" (1995) ו-"Frozen" (1998), שניהם הופיעו לראשונה במקום השמיני. השיר הפך ל-37 שלה שדורג ב-40 העליונים, ובכך עקפה את קוני פרנסיס בתור האישה עם מרבית השירים שדורגו ב-40 העליונים במצעד. "Ray of Light" היה נוכח בסך הכול במשך 20 שבועות בהוט 100, ודורג במקום ה-75 במצעד סוף השנה. השיר גם הגיע לראש מצעד שירי הדאנס קלאב של בילבורד, ונשאר בצמרת המצעד במשך ארבעה שבועות בסך הכול. "Ray of Light" קיבל את תואר הזהב על ידי איגוד תעשיית ההקלטות האמריקאי (RIAA) בספטמבר 1998, על מכירות של למעלה מ-500,000 עותקים של הסינגל ברחבי ארצות הברית. בקנדה, הוא הופיע לראשונה במקום ה-85 במצעד הסינגלים של RPM והגיע בשיאו למקום השלישי בשבוע השמיני ליציאתו. הוא שהה במצעד במשך 30 שבועות בסך הכול. באוסטרליה, "Ray of Light" הופיע לראשונה במצעד הסינגלים של ARIA במקום השישי ב-24 במאי 1998. הוא שהה במצעד במשך שבעה-עשר שבועות, וקיבל את תואר הזהב על ידי איגוד תעשיית ההקלטות האוסטרלי (ARIA) על 35,000 עותקים שנמכרו ממנו. במצעד סוף השנה של האיגוד, "Ray of Light" דורג במקום ה-57 בסך הכול. בניו זילנד, "Ray of Light" הופיע לראשונה במקום התשיעי במצעד הסינגלים של RIANZ. הוא היה נוכח בסך הכול במשך 14 שבועות במצעד ויצא ב-13 בספטמבר 1998, כשהוא במקום ה-31. בממלכה המאוחדת, "Ray of Light" הופיע לראשונה עם 76,000 עותקים והגיע בשיאו למקום השני ב-9 במאי 1998, כשהוא נחסם מהמקום הראשון בידי "Under the Bridge / Lady Marmalade" של אול סיינטס שנמכר ממנו ביותר מ-31,000 עותקים. איגוד תעשיית ההקלטות הבריטי (BPI) העניק לו את תואר הזהב על מכירות של 400,000 עותקים. על פי חברת המצעדים הרשמית, " Ray of Light" נמכר ב-275,000 עותקים באזור נכון לאוגוסט 2008. השיר הופיע לראשונה במקום התשיעי באירופה הוט 100, בגיליון שפורסם ב-16 במאי 1998. בבלגיה, "Ray of Light" זכה להצלחה בינונית בשתי הטריטוריות והגיע בשיאו למקום ה-25 בפלנדריה ו-33 בוולוניה. בהולנד, השיר הופיע לראשונה במקום ה-45 במצעד 40 הסינגלים ההולנדיים, והגיע בשיאו למקום ה-22 ב-16 במאי 1998, שם נשאר במשך שלושה שבועות. השיר הגיע בשיאו למקום השני בפינלנד, שם הוא נשאר במשך שבועיים, ושהה במצעד במשך חמישה שבועות בסך הכול. בשוודיה, הוא הגיע למקום ה-14 ושהה במשך עשרה שבועות במצעד בסך הכול. במצעד הסינגלים השווייצרי, "Ray of Light" הופיע לראשונה במקום ה-32 בגיליון שפורסם ב-24 במאי 1998. השיר הגיע גם למקום הראשון בספרד בשבוע הבכורה שלו. הוא נשאר במקום הראשון במשך שלושה שבועות לפני שיצא מהמצעד. הקליפ של "Ray of Light" בוים על ידי יונס אוקרלונד, שביים בעבר את הקליפ השנוי במחלוקת לשיר "Smack My Bitch Up" (1997) של הפרודיג'י. מדונה תכננה את הנראות והמהלך של הקליפ עוד בעת שעבדה על הקליפ לסינגל הקודם שלה "Frozen", שצולם במדבר מוהאבי. "Smack My Bitch Up" היה לקליפ האהוב עליה באותה העת ולכן פנתה לאוקרלונד. מדונה הצהירה שכשהיא מקליטה אלבום, היא "מוציאה את הנשמה עבורו" – אך מבחינתה, קליפ זה הרבה יותר מעוד סתם דבר, כיוון שמדובר בעבודה ישירה עם הבמאי עצמו. במהלך יציאת האלבום Ray of Light, היא רצתה לצלם קליפים רעננים וחדשניים. כתוצאה מכך, היא רצתה לשתף פעולה עם במאים חדשים. היא אהבה את "צורת העבודה המיוחדת" של אוקרלונד ודיברה איתו בטלפון. השיחות שלהם נמשכו למעלה מחצי שנה, ורוב הזמן הוקדשו ליצירת קונספט סופי לקליפ. אוקרלונד אמר בריאיון לעיתון השוודי אפטונבלודט: היו לי שני רעיונות שלא התאימו לשיר. היא אמרה לא אף על פי שהיה לי מושג מאוד ברור איך היא תיראה בקליפ. חשבתי על רעיון אחר ושילבתי להקה ידועה כדי להמחיש את הרעיון. עשיתי הכול יחדיו [...] בדיעבד, זה מרגיש טוב, הקליפ שיצרנו הרבה יותר מתאים לרצועה מאשר הרעיונות הראשונים. יש לה [מדונה] מגע מדהים בכל יצירה שהיא הוגה. סגנון, מוזיקה, עסקים – יש לה חושים מנטליים לכל דבר והיא לא מוותרת עד שתהיה מרוצה לחלוטין. ובקליפים אין שום דבר שהיא עושה עם יד אחת על הגב – היא תרצה להיות בטוחה במאת האחוזים — אוקרלונד בריאיון לאפטונבלודט לדברי הזמרת, הקליפ מציג ”יום בחיי כדור הארץ במטרה להראות שבני האדם ממהרים קדימה לסוף המאה ה-20 במלוא הכוח. אני חושבת שיונס סיפק פרשנות מצוינת לשיר, אף על פי שהוא הכריח אותי לרקוד כמו משוגעת במשך יומיים. הוא במאי קשוח”. המבקרים השוו אותו לסרט הניסיוני האמריקאי "הנבואה" משנת 1982, שצולם בהילוך מהיר גם כן. הסצנות של מדונה צולמו בין 25–26 במרץ 1998 באולפני MTV/VH1 בלוס אנג'לס. סצנות נוספות צולמו בערים שונות כמו לוס אנג'לס, ניו יורק, לונדון, לאס וגאס וסטוקהולם. קטעים ניסיוניים שצולמו בסטוקהולם הוצגו למדונה, במטרה להעביר את הרעיון של הקליפ, אך היו חלק מהתוצר הסופי שלו. במהלך הצילומים השתתפו אוקרלונד שלושה מעובדיו השוודים, הצלם הנריק הלבורסון, מעצב ההפקה מתיאס לינדגרן והעורך מקס ויטלי. גם בתה של מדונה לורדס נכחה על הסט. אוקרלונד זכר שיום אחד לאחר הצילומים הוא קיבל טלפון ממיק ג'אגר על בימוי הקליפ החדש של הרולינג סטונז, אולם הוא נאלץ לסרב מאחר שצילומי הקליפ של "Ray of Light" כילתו את כל זמנו. הם צילמו במשך למעלה מארבעה-עשר ימים, במהלכם הוא הכניס את הצוות למכונית אחת, מצא זווית למצלמה של 35 מ"מ ורק חיכה כשהצילומים צולמו בזה אחר זה. הוא היה צריך לשאת תרשים בכיסו במשך כל הזמן, שבו היו כל התוכניות לכל פריים שהם צילמו. כל עשר שניות הם תפסו פריים אחד והמשיכו במשך חצי שעה כדי להשיג חמש שניות של צילומים, וכתוצאה מכך "Ray of Light" היה הצילום הארוך ביותר אי-פעם לקליפ מוזיקלי עבור אוקרלונד. הם גם הרכיבו את המצלמה על אוטובוס ונסעו ברחבי ניו יורק וצילמו את הסצנות. מדונה התעקשה לערוך את הקליפ בלוס אנג'לס, מאחר שבמהלך הקליפ של "Frozen" היו לה מספר עיכובים טכניים עם הבמאי כריס קנינגהם (שהיה בלונדון בעת העריכה), תהליך שהיא לא רצתה לחזור עליו. לכן זה הוביל את אוקרלונד וצוותו לעבור לזמן קצר לבית מלון בלוס אנג'לס, שם בוצעה העריכה. כל פיסת קטעים מצולמים נכללה בקליפ הסופי, בשל כל סצנה שהואצה ואורכו של השיר. הקליפ הוקרן בבכורה עולמית בשידור חי ב-MTV ב-12 במאי 1998. הקליפ מתחיל בכך שניתן לראות את זריחת השמש ואדם שפותח את הווילונות בביתו. מיד לאחר מכן, ניתן לראות קטעים שצולמו בהשראת הסרט "הנבואה", הכוללים סצנות בהילוך מהיר, המציגות אנשים שנוסעים ברכבת תחתית, מזמינים אוכל, משחקים באולינג ותלמידים בכיתת לימוד. בהמשך, מוצגים נופי עיר וכבישים מהירים בלילה. בין הסצנות השונות, מדונה רוקדת ומבצעת את "Ray of Light"; דמותה התמזגה חלקית עם רקע הנוף העירוני המוצג בהילוך מהיר. במהלך אמצע השיר התנועה המהירה נעצרת כשהמצלמה מתמקדת במדונה רק על רקע השקיעה אך מאיצה שוב במהירות. כשהקליפ ממשיך אל רדת החשכה, מוצגות תמונות במהירות גבוהה של מדונה רוקדת בדיסקוטק, כשהמצלמה מתמקדת בחוגגים. היא פתאום מתחילה לצרוח. לבסוף, היא נראית רדומה על רחבת הריקודים, ומוצג צילום מעגלי של כדור הארץ. ב-23 ביוני 1998, הקליפ הופץ בפורמט VHS במהדורה מוגבלת של 40,000 עותקים באמצעות האחים וורנר ויז'ן (אנ'). הוא נמכר בלמעלה מ-7,381 עותקים בחודש העוקב לאחר יציאתו, והפך לסינגל הווידאו הנמכר ביותר מאז שחברת נילסן סאונד-סקאן החלה לספור את הנתונים הרשמיים. הקליפ דורג במצעד מכירות הקליפים של בילבורד במשך 13 שבועות בסך הכול. כמה ימים לאחר יציאתו לאקרנים, הבמאי האיטלקי סטפנו סלוואטי האשים את חברת התקליטים האחים וורנר בה הייתה חתומה מדונה על כך שנעשתה גניבה לקונספט של קליפ שביים לסינגל "Non è Mai Stato Subito" מאת ביאג'יו אנטונאצ'י משנת 1994. לדברי סלוואטי, עותקים של הקליפים שלו הוגשו למאבריק לפני שצולם הקליפ של "Ray of Light" וביקש לגנוז אותם ולא להפיצם. בשני הקליפים הופיעו הזמרים בהתאמה במהירות קבועה על רקע תמונות מהירות. עם זאת, הוא לא תבע את הזמרת או את החברות שלה. עם יציאתו של "Ray of Light", מדונה הציגה לראשונה את מראה "אמא אדמה" שלה, עם שיער בלונדיני-ורדרד ארוך בשילוב צבע ברונזה. הסופר ז'ורז' קלוד גילברט כתב בספרו, "מדונה כמיתוס פוסט-מודרני", כי ”המראה העגום והלא מכובס” שלה היה דומה לזה של הזמרת אלאניס מוריסט ולציורים ונציאניים. לדברי מדונה, היא הלכה על מראה רנסאנס איטלקי, תוך שהיא שואבת השראה מעבודתם של הצייר רפאל ובוטיצ'לי. גילברט מצא את התיאור של הזמרת כמשרת את הפוסט-מודרניזם, בהתאמה לרוח הזמן, וציין שזו רק אחת מ”המצאותיה המחודשות הרבות”. בספר, נזכר גילברט כיצד למדונה ”נמאס מהר מהשלב של אמא אדמה–בוטיצ'לי” בהתאם לסינגלים הבאים שקודמו עם מראה חדש בהשראת אסיה. בספר Ex-foliations: Reading Machines and the Upgrade Path, הסופר טרי הרפולד התייחס לסגנון הצילום בהילוך מהיר והדגיש את קטעי השעון והמחוגים שזזו במהירות הבזק. הוא הרגיש שהקליפ מציג את חיי היומיום כניסיון הישרדות חסר תועלת והוסיף שהדבר שופר באמצעות צילום נוסף הכולל בדיקת אולטרה סאונד רפואית של עובר ברחם, ואוגר רץ על גלגל. סנטיאגו פוז-הרננדס, אחד ממחבריהם של Madonna's Drowned Worlds, תיאר את מדונה כאזוטרית בקליפ והמחיש זאת באמצעות הקבלה לבוורלי הילס. ניתן למצוא את הקליפ באוספים של מדונה: The Video Collection 93:99 (1999) ו-Celebration: The Video Collection. בשנת 1999, "Ray of Light" זכה בשני פרסי גראמי בקטגוריית "הקלטת הדאנס הטובה ביותר" ו"הקליפ הקצר הטוב ביותר". הוא הועמד בקטגוריית "הקלטת השנה", אך הפסיד ל-"My Heart Will Go On" של סלין דיון. יתר על כן, דורג בווילג' ווייס בתור השיר הרביעי הטוב ביותר בשנת 1998 בסקר המבקרים שפורסם בפאז & ג'ופ. בטקס פרסי הקצב & הנשמה של ASCAP לשנת 1999, הרצועה הייתה הזוכה בקטגוריית "שיר הדאנס המוביל". כמו כן, היא זכתה בקטגוריית "השיר המושמע ביותר" בטקס פרסי הפופ של ASCAP באותה שנה. בטקס פרסי אייבור נובלו לשנת 1999 היה מועמד השיר בקטגוריית "הלהיט הבין-לאומי של השנה". "Ray of Light" מדורג לעיתים קרובות כאחד השירים הטובים ביותר שיצאו בשנות ה-90. בשנת 2003, במגזין Q דירגו אותו במקום ה-609 ברשימת "1001 השירים הטובים ביותר אי-פעם". בשנת 2005, השיר הוצב במקום ה-401 ברשימת "500 השירים הגדולים מאז שנולדת" של בלנדר. ברשימת "הסינגלים הטובים ביותר של שנות התשעים" שפורסמה מטעם סלנט דורג במקום ה-16. בהמשך לכך, העיר אחד ממבקרי כתב העת כי "הקצב [של השיר] הוא חסר מנוחה" וסיכם בכך שמדובר ב"סינגל בולט" בשל ה"חום הרגשי" שלו. בפיצ'פורק דירגו את הרצועה כשיר ה-55 הטוב ביותר שיצא בשנות התשעים, ותיארו אותו כ"שיר קבלה העוסק בנשיות אלוהית עם קצב מהיר. 'Ray of Light' יכול להיכלל בסקלת מוזיקת גוף אלקטרונית". במגזין בילבורד דירגו אותו במקום החמישי ברשימת "השירים הטובים ביותר של מדונה", והעירו שזה "סימן פרק חדש בקריירה המפוארת שלה". בדירוג אחר של "50 השירים הגדולים של מדונה" מאת רולינג סטון, "Ray of Light" דורג במקום השמיני בסך הכול, כאשר כותב מטעם המגזין ציין את "השירה הזכורה ביותר עד כה" של מדונה. במאי 2018, דירגו במגזין בילבורד את השירים המובילים של 1998, שם הוצב "Ray of Light" במקום התשיעי בסך הכול. ג'ו לינץ' טען כי היצירה "העניקה לרדיו את הדאנס המשמח ביותר, מלהיב ומלא חיים [...] כן, הילדים המגניבים השתוללו במשך שנים, אך נדרשה אמא אחת בת 39 שהצליחה להביא את סוגת האלקטרוניקה למיינסטרים ולרדיו כאחד". חודש לאחר מכן, פורסמה במגזין הגרדיאן כתבה בה דירגו אותו בתור השיר הרביעי הטוב ביותר של מדונה. באופן דומה, אנטרטיינמנט ויקלי דירגו אותו בתור הסינגל החמישי הטוב ביותר של הזמרת. הקליפ קיבל בסך הכול שמונה מועמדויות במהלך טקס פרסי הווידאו קליפים של MTV לשנת 1998 וזכה מתוכן בחמש; "קליפ השנה", "הקליפ הטוב ביותר של אישה", "הבימוי הטוב ביותר", "העריכה הטובה ביותר" ו"הכוריאוגרפיה הטובה ביותר". מעבר לכך שהפך הקליפ למצליח ביותר של מדונה בטקס, זו הייתה הפעם הראשונה שהיא זכתה בפרס בקטגוריית "קליפ השנה"; מדונה אמרה שהיא אסירת תודה על ההכרה של MTV בתור הזוכה בקטגוריה. בטקס פרסי מוזיקת הדאנס הבין-לאומיים, הוא זכה בפרס בקטגוריית "קליפ הדאנס הטוב ביותר", ובטקס פרסי המאץ' מיוזיק וידאו, הקליפ זכה בפרס בקטגוריית "הקליפ הבין-לאומי הטוב ביותר". בנוסף לכך, "Ray of Light" זכה בפרסים אחרים כדוגמת פרס מטעם האגודה להפקת קליפים ב-1998, בקטגוריית "קליפ הפופ הטוב ביותר של השנה". הקליפ דורג ברשימת "10 הקליפים המובילים ששברו את הכללים", שפורסמה על ידי MTV לרגל יום השנה ה-25 לערוץ באוגוסט 2006. בשנת 2016, רולינג סטון דירגו אותו במקום השני ברשימת "20 הקליפים הגדולים של מדונה"; בילג'ה אבירי טען שמדובר "בחיבוק נועז של האלקטרוניקה שהביאה את מדונה להתחרות ב-VMA". בפברואר 1998, מדונה ביצעה לראשונה את "Ray of Light" במהלך הופעה לא מתכוננת במועדון הלילה רוקסי NYC לקידום האלבום. שלושה חודשים לאחר מכן היא הופיעה בתוכנית "המופע של אופרה וינפרי" וביצעה אותו יחד עם הרצועה "Little Star" שנכללה באלבום גם כן. במהלך טקס פרסי הווידאו קליפים של MTV לשנת 1998, מדונה התחילה את ההופעה עם "Shanti/Ashtangi", כששיערה צבוע בשחור והיא עצמה לובשת סארי הודי. לני קרביץ עלה לבמה והחל לנגן בגיטרה שלו, דבר שהיה לבסיס הביצוע של "Ray of Light". קבוצה דתית בשם איגוד וישנבה העולמי (WVA) טענה שמדונה פגעה בהינדואים עם ההופעה בכך שענדה על ראשה תכשיטים עם סמלים מסורתיים. דוברת האיגוד מסרה כי הסימן (הנקרא אום) הוא סמל המייצג צניעות, הרמוניה וטוהר, ונועד להראות ”מסירות לאלוהים”. היא הוסיפה שמדונה דימתה אקט מיני ולבשה גופיה שקופה על הבמה בעת שהציגה את הסימן ובכך, פגעה בהינדואים וביוגים. דובר מטעמה של מדונה הצהיר שהזמרת לא הבינה מדוע האיגוד נסער וזאת, כיוון שהיא לא עשתה שום דבר מעליב ולא רצתה לפגוע באף אחד, לטענתו. עם זאת, סגן נשיא האיגוד טען כי ”הקהילה ההינדואית והאנשים הרוחניים המזרחיים ברחבי העולם צריכים לשמוח בשביל מדונה באופן אישי במונחים של חיים נאורים ולהודות לה על מאמציה הכנים למשוך אחרים לכך”. "Ray of Light" בוצע כחלק מרשימות השירים בארבעה מסיבובי הופעותיה של מדונה – "Drowned World Tour" (2001), "Confessions Tour" (2006), "Sticky & Sweet Tour" (2008–2009), ו-"The Celebration Tour" (2023–2024). ב-"Drowned World Tour", הוא בוצע בתור השיר החמישי בקטע ה-Neo-Punk, שבו הזמרת ביצעה אותו בלבוש בהשראת פאנק, ומסכי הרקע הציגו גרסה מורחבת של הקליפ לשיר. הפעם, בגיטרה החשמלית ניגן מונטה פיטמן (אנ'). מייקל האברד מ-MusicOMH ציין כי ”הדברים התלהטו במהירות עם [...] 'Ray of Light', רצועה שהייתה מדבקת עוד כשיצאה”. בשנת 2005, מדונה ביצעה את "Ray of Light" במהלך מופע הצדקה "לייב 8", ושנה לאחר מכן בפסטיבל המוזיקה והאומנויות של עמק קואצ'לה בשנת 2006 באינדיו, קליפורניה. במהלך "Confessions Tour" מ-2006, מדונה כללה גרסת רוק של "Ray of Light" כשיר השני במערכה השלישית שלו, קטע ה-Glam-Punk. בהופעה זו הזמרת ניגנה בגיטרה חשמלית והפצירה בקהל לקפוץ. היא לוותה בשישה רקדני ליווי, לבושים בתלבושות שחורות ועניבות לבנות עם כוריאוגרפיה נלוות. ברולינג סטון כינה את ההופעה בתור ”דוגמה להארד-רוק”. "Ray of Light" בוצע לאחר מכן על ידי מדונה במהלך מופע הצדקה "לייב ארת'" ב-2007 באצטדיון ומבלי בלונדון, שוב בליווי גיטריסט. בהופעה של מדונה באירוע צפו 4.5 מיליון אנשים. עבור סיבוב ההופעות "Sticky & Sweet Tour" (2008–2009), "Ray of Light" נכלל כשיר השלישי בקטע האחרון שלו. הפעם, מדונה שוב ניגנה בגיטרה חשמלית ולבשה בגד עתידני עם כפתן ופאה קצרה. היא לוותה ברקדניות שלה שהיו לבושות בתלבושות עתידניות וביצעו "כוריאוגרפיה רובוטית". בעת שסקר את סיבוב ההופעות מ-2008, ג'ים פרבר מניו יורק דיילי ניוז כינה את הביצוע של השיר בתור אחד מביצועי הדאנס ”בעלי האנרגיה הגבוהה ביותר” במופע. ב-6 בדצמבר 2016, מדונה ביצעה את השיר במהלך קטע קארפול קריוקי של The Late Late Show עם ג'יימס קורדן. הזמרת ביצעה את "Ray of Light" בגאלה השנתית לגיוס כספים של לאונרדו דיקפריו בסן טרופה, צרפת ב-27 ביולי 2017. בסיבוב ההופעות "The Celebration Tour" (2023–2024), מדונה ביצעה את השיר בעודה מרחפת מעל הקהל בקופסת זכוכית. ערכים מורחבים – גרסאות כיסוי לשירי מדונה ואלבומי מחווה למדונה המחרוזת של וירד אל ינקוביק "Polka Power!" מתוך האלבום Running with Scissors משנת 1999 כולל גרסת "Polka" של פזמון השיר "Ray of Light". ב-Platinum Blonde NRG, Vol. 2: Nrgised Madonna Classics משנת 2004 שכלל גרסאות כיסוי לשירי Hi-NRG בוצע השיר מחדש בידי פיוצ'ר פורס. הזמרת האנגלייה נטשה בדינגפילד הקליטה גרסת כיסוי של "Ray of Light" לרגל יום השנה ה-40 ל-BBC רדיו 1; הוא הושמע במהלך תוכנית הרדיו The Chris Moyles Show ב-19 בספטמבר 2007. אותה גרסת הכיסוי נכללה באלבום Radio 1: Established 1967. בדינגפילד ציינה, ”יש לי כל כך הרבה כבוד למדונה לאחר שלמדתי כמה קשה לשיר את השיר הזה. יש לה קול מדהים – הטווח הקולי שאתה צריך כדי לשיר את השיר הוא בלתי ייאמן”. בשנת 2008, איגי פופ והסטוג'ס ביצעו את "Ray of Light" (יחד עם "Burning Up") במהלך החניכה של מדונה בהיכל התהילה של הרוק אנד רול. בשנת 2010, השיר נכלל בפסקול הסרט "בורלסק" במהלך סצנה המציגה את הדמות אליס רוז (בגילומה של כריסטינה אגילרה) מתאמנת לתפקידה החדש כרקדנית בטרקלין בורלסק. בסוף 2012, הזמר האמריקאי אדם למברט ביצע גרסת כיסוי ב-VH1 Divas, כשהוא רוקד דרך אורות לייזר תוך שהוא לובש טוניקה בצבע שחור-לבן. מיקרוסופט עשתה שימוש בשיר בקמפיין הפרסום שלה לשנת 2001 עבור Windows XP. הפרסומת מתחילה באדם המזנק דרך שדה ירוק ומתרומם לשמים שטופי שמש – זוהי ברירת מחדל שומר המסך של Windows XP הנקראת "בליס". ישנה סדרת תמונות של אנשים המשתמשים ב-Windows XP לתקשורת בזמן אמת. היא כוללת צילומים במסעדה, העברת תמונות דיגיטליות אחד לשני, צפייה בסרטונים והאזנה למוזיקה. לאחר מכן, קטע מהשיר מושמע עם המשפט: ”Faster than the speeding light she's flying... You soar. Yes you can”. הקמפיין עובד מחדש לאחר פיגועי 11 בספטמבר; השורה ”Prepare to fly” שונתה ל-”Yes you can” כדי למזער ביקורת על מילים הקשורות לתעופה, ציינה סטפני פרגוסון, מנהלת קבוצת השיווק של PC Experience Solutions של החברה. בשנת 2008, פרסומת לשמפו של Sunsilk כללה צילומים של מרילין מונרו ושאקירה עם שירים שהן מכירות ומסתיימת במספר צילומי וידאו של מדונה לצלילי "Ray of Light". על פי הדיווחים, מדונה קיבלה 10 מיליון דולרים עבור השימוש בשיר. הפרסומת שודרה לראשונה בסופרבול XLII. בשנת 2010, בפרק המחווה "כוחה של מדונה" מתוך Glee כללו את "Ray of Light" שהושמע ברקע כשצוות המעודדות של בית הספר ביצע לצליליו תרגילי ריקוד שונים. בפרק משנת 2011 בשם "כליה חדשה בעיר" מתוך "איש משפחה", הדמות הראשית פיטר גריפין נראה בקליפ של "Ray of Light" לאחר שתיית רד בול. הקרדיטים מותאמים מהערות האלבום של Ray of Light. מדונה – שירה, כתיבה, הפקה ויליאם אורביט – כתיבה, הפקה קלייב מלדון – כתיבה דייב קרטיס – כתיבה כריסטין ליץ' – כתיבה פט מקארתי – הנדסה מדיה וקבצים בנושא Ray of Light בוויקישיתוף מידע על היצירה "Ray of Light" באתר מיוזיק בריינז מידע על הסינגל "Ray of Light" באתר מיוזיק בריינז מידע על היצירה "Ray of Light" באתר Discogs סרטון השיר "Ray of Light" באתר יוטיוב Condé Nast, The 250 Best Songs of the 1990s, Pitchfork, ‏2022-09-27 (באנגלית אמריקאית) Walters, Barry (November 2, 2004). "Madonna". In Brackett, Nathan; Hoard, Christian (eds.). The New Rolling Stone Album Guide. New York: Simon & Schuster. p. 509. EDM • אסיד האוס • פופ פסיכדלי • דאנס-פופ • רוק אלקטרוני • דיסקו מדונה, ויליאם אורביט, קלייב מלדון, דייב קרטיס, כריסטין ליץ' Release group “GHV2: Greatest Hits, Volume 2” by Madonna - MusicBrainz, musicbrainz.org Release group “Celebration” by Madonna - MusicBrainz, musicbrainz.org Madonna | Artist | GRAMMY.com, www.grammy.com "Billboard Year End Issue 1998" Bedtime Story / Ray of Light / Rain - Madonna Celebration Tour, נבדק ב-2023-10-15 Black, Johnny (August 2002). "Making of Ray of Light". Q. 17 (8). ISSN 0955-4955. Metz, Allen; Benson, Carol (1999). The Madonna Companion: Two Decades of Commentary. Music Sales Group. ISBN 0-8256-7194-9. "Madonna Just Made Her Most Daring Album in Years..." "Curtis Maldoon. Sepheryn" "Madonna's Ray of Light: track reborn as a dance hit" "New Releases: Singles". Music Week. April 25, 1998. p. 27. "Hot 100 Singles Spotlight" Priddey, Neil (2014). Purple Records 1971–1978. Lulu Press. ISBN 978-1-326-01205-2. "WB Expects Madonna To 'Light' Up International Markets" Ciccone, Madonna (1998). Ray of Light (Liner notes). Worldwide: Maverick Records; Warner Bros. Records. 9 46847-2. "The Methods and Machinery Behind Madonna's Ray of Light" O'Brien, Lucy (2008). Madonna: Like an Icon. Bantam Press. ISBN 978-0-552-15361-4. "Madonna Ciccone 'Ray of Light' Sheet Music" "Ray Of Light" Rooksby, Rikky (2004). The Complete Guide to the Music of Madonna. Omnibus Press. ISBN 0-7119-9883-3. Rooksby, Rikky (2004). The Complete Guide to the Music of Madonna. Omnibus Press. ISBN 0-7119-9883-3. "Madonna's 50 Greatest Songs: Ray of Light No. 8" "Madonna: The Mother of All Things Pop Is Back" "Madonna > Ray of Light" "Ray of Light [Single"] Maconie, Stuart (April 1998). "Expressing herself". Q: 105. "Reviews & Previews" "Reviews singles — Single of the Week" Sheffield, Rob (April 2, 1998). "Ray Of Light". Rolling Stone. "Madonna: Ray Of Light" Sal Cinquemani, Review: Madonna, GHV2, Slant Magazine, ‏2001-11-09 (באנגלית אמריקאית) "Madonna – Ray of Light" "Madonna: Ray Of Light" "Seeing, hearing the light Review: Madonna's depth and deft feel for techno pop should sway any nonbelievers" "Madonna: Ray of Light (1998)" "Madonna's 'Ray Of Light' Turns 15: Backtracking" "Every one of Madonna's 78 singles – ranked!" 20 שנה לאלבום המופת של מדונה, באתר www.israelhayom.co.il "With 'Light', Madonna's Life Begins At 40" "Madonna Chart History (Hot 100)" "Madonna Chart History (Dance Club Songs)" "American single certifications – Madonna – Ray of Light" "Top RPM Singles: Issue 3552" "Top RPM Singles: Issue 3615". "Top RPM Singles: Issue 6984" "Madonna – Ray of Light" "ARIA Charts – End of Year Charts – Top 100 Singles 1998" "Madonna – Ray of Light" "Madonna: Artist Chart History" "Ten hits you may not know were cover versions" "Single Factfile" "British single certifications – Madonna – Ray of Light" "Madonna: The Official Top 40" "Hits of the World Continued" "Madonna – Ray of Light" "Nederlandse Top 40 – Madonna" "Madonna: Ray of Light" "Madonna – Ray of Light" "Madonna – Ray of Light" "Madonna Takes It To The Dance Floor For 'Ray Of Light' Video" "Madonna On 'Light' Mysticism, 'Smack My Bitch Up' Video" "Madonna är cool, skön att jobba med" "MTV Video Music Awards Offers Additional Appel In Its Spetacle" Aftonbladet puls: Jonas Åkerlund är cool, web.archive.org, ‏2013-07-17 "Strike a Pose: Madonna's 20 Greatest Videos: Ray of Light (1998)" "Express Yourself: The Making of Madonna's 20 Greatest Music Videos: Ray of Light (1998)" "Video Singles Look For Higher Retail Profile" "Chart Search: Madonna 'Ray of Light'" "Italian Director Claims Plagiarism In Madonna Video" Fouz-Hernández, Santiago; Jarman-Ivens, Freya (2004). Madonna's Drowned Worlds. Ashgate Publishing, Ltd. ISBN 0-7546-3372-1. Guilbert, Georges Claude (2002). Madonna as Postmodern Myth. McFarland. ISBN 0-7864-1408-1. Harpold, Terry (2009). Ex-foliations: Reading Machines and the Upgrade Path. University of Minnesota Press. ISBN 978-0-8166-5101-6. "Madonna Offers Up New Video Compilation" "Madonna's 'Celebration' track list revealed: Are the greatest hits all there?" "41st annual Grammy nominees" "General Categories" "Pazz & Jop 1998: Critics Poll" Hazelwood, Darrell T. (May 28, 1999). "Flash! / The latest entertainment news and more...". Newsday: A.16. ISSN 0278-5587. Pride, Dominic (October 30, 1999). "Lange Aces PRS Awards: Writers Of Most-Played U.S. Songs Feted". Billboard. Vol. 111, no. 44. p. 70. ISSN 0006-2510. Hunter, Nigel (April 29, 2000). "Shania Twain Garners 4 Novello Nominations". Billboard. Vol. 112, no. 18. p. 71. ISSN 0006-2510. "The 100 Best Singles of the 1990s: Madonna, 'Ray of Light'" "Q – 1001 best songs ever (2003)" "The 500 Greatest Songs Since You Were Born" "The 250 Best Songs of the 1990s" "Madonna's 15 Best Songs: Billboard Staff Picks" "The 98 Greatest Songs of 1998: Critics' Picks" "Madonna's 60 best singles, ranked" "1998 Video Music Awards" "14th Annual International Dance Music Awards" "1998 Much Music Video Awards – Winners" "Squarepusher Pulls In Three At MVPA Music Video Awards" "Madonna tops MTV 'groundbreaking' videos poll" «MTV Video Music Awards 1998» «1998 Recap» «MuchMusic Award Scores, Unorthodox Presentation & All» «Box Puts Cyber Spin On Its Clip Jukebox; The Vote's In At VH1» «EMI Publishing, Dupri Among ASCAP Winners» «Lange Aces PRS Awards» «41st annual Grammy nominees» «The Winners of the 41st Annual Grammy Awards» «14th Annual International Dance Music Awards» «Garbage, Busta, Squarepusher Among Nominees For MVPA Awards» «Squarepusher Pulls In Three At MVPA Music Video Awards» «Shania Twain Garners 4 Novello Nominations» "Madonna plays the Roxy, NYC" "Madonna Steps Into The Media 'Light' With Oprah, Firms Up Film Work" "Madonna's VMA Performance Draws Ire Of Hindu Organization" "Madonna Draws Praise From Leader Of Previously Critical Hindu Group" Clerk, Carol (2002). Madonnastyle. Omnibus Press. ISBN 0-7119-8874-9. "Madonna @ Earl's Court, London" "Coachella Day Two: Madonna Makes It Quick, Gnarls Goes 'Crazy'" "Madonna: Confessions Tour" "Madonna Launches Tour With Disco Crucifixion" "Madge closes Live Earth with a bouncing, planet-saving set" "Complaints over Live Earth swearing" "Live review: Madonna feels it in her heartbeat" "Madonna rocks hard, wears little in Sticky and Sweet start" "Madonna Twerks, Vogues and Talks Kissing Michael Jackson in Full Carpool Karaoke (Watch)" "Madonna Makes Surprise Appearance at Leonardo DiCaprio's St. Tropez Fundraiser" Clash Magazine Music News, Reviews & Interviews, ClashMusic, Live Report: Madonna - The O2 Arena, London | Live, Clash Magazine Music News, Reviews & Interviews, ‏2023-10-20 (באנגלית בריטית) "Running with Scissors Review" "Various Artists - Platinum Blonde NRG, Vol. 2: Nrgised Madonna Classics" "Bedingfield's Newfound Respect For Madonna" "Madonna Has Her Say At Rock Hall Ceremony" "Burlesque" "Miley Cyrus, Demi Lovato and Adam Lambert unleash their inner divas..." "Microsoft Campaign Borrows Madonna's 'Ray'" "I'm Gonna Wash That Brand Right Into My Hair" "Madonna Makes Millions For Ray Of Light Hair Ad" "'Glee' Exclusive: Madonna is on board! Is Adam Lambert next?" "'Family Guy' Patriarch Covers Madonna, Causes 'Price Is Right' Mayhem" Madonna (1998). Ray of Light (US 2 x 12" vinyl liner notes). Maverick Records. 9 44523-0. Madonna (1998). Ray of Light (EU 12" vinyl liner notes). Maverick Records. W 0444 T. Madonna (1998). Ray of Light (AU Maxi-CD liner notes). Maverick Records. 9362-44521-2. Madonna (1998). Ray of Light (EU Maxi-CD liner notes). Maverick Records. W 0444 CD. Madonna (1998). Ray of Light (JP Maxi-CD liner notes). Maverick Records. WPCR-1860. Madonna (1998). Ray of Light (US Maxi-CD liner notes). Maverick Records. 9 44523-2. Madonna (1998). Ray of Light (UK CD single 1 liner notes). Maverick Records. W 0444 CD. Madonna (1998). Ray of Light (UK CD single 2 liner notes). Maverick Records. W 0444 CD2. Ray of Light (Remixes) by Madonna (באנגלית אמריקאית), 2023-03-03, נבדק ב-2023-10-27 Madonna (1998). Ray of Light (Liner notes). Maverick Records. 9362-46847-2. ARIA Charts - Accreditations - 1998 Singles, www.aria.com.au (באנגלית) "Gold & Platinum - RIAA". RIAA (באנגלית אמריקאית). נבדק ב-2018-10-02. bpi "Ask Billboard: 'Glee'-ful About Madonna". Billboard. נבדק ב-2018-10-02. Madge's Fan (2017-05-29), Madonna: Her Singles sales & Chart History Updated (1982 - 2015), נבדק ב-2019-03-30 "レイ・オブ・ライト | マドンナ" (Ray of Light | Madonna) (in Japanese). "Keeps on Growing!" "New Releases: Singles". Music Week. May 16, 1998. p. 35. "Get the world on amateur athletics" "TUESDAY, MAY. 26: Releases" Ray of Light (Single Remixes), 1998-04-27, נבדק ב-2023-10-27